Broj: 04-11-322/23

Orašje, 29.12.2023.godine

**KORISNICIMA PRORAČUNA-SVIMA**

**PREDMET:** Obavijest o operativnom planiranju u 2024.godini, dostavlja se -

U skladu sa člankom 53.(2) Zakona o proračunima u Federaciji Bosne i Hercegovine («Službene novine Federacije BiH» broj 102/13, 9/14, 13/14, 8/15, 91/15, 102/15, 104/16, 5/18, 11/19, 99/19 i 25a/22) i člankom 6. Zakona o izvršavanju Proračuna Županije Posavske za 2024. godinu, obavještavamo Vas da ste obvezni Ministarstvu financija dostaviti **tromjesečne operativne planove** u dolje navedenim rokovima:

|  |  |  |
| --- | --- | --- |
| **Kvartal** | **Mjeseci** | **Rok za dostavljanje:** |
| I. kvartal 2024.godine | siječanj, veljača i ožujak | 05.01.2024. godine |
| II. kvartal 2024. godine | travanj, svibanj i lipanj | 15.03.2024. godine |
| III. kvartal 2024. godine | srpanj, kolovoz i rujan | 14.06.2024. godine |
| IV. kvartal 2024. godine | listopad, studeni i prosinac | 13.09.2024. godine |

Rashode je potrebno planirati u skladu s planiranim prihodima u promatranom kvartalu 2024. godine, i to prema slijedećim općim uputama:

* Izdatke za plaće i naknade troškova zaposlenih (ekonomski kod 611000), doprinose poslodavca (ekonomski kod 612000), te izdatke za materijal, sitan inventar i usluge (ekonomski kod 613000) planirati prema stvarnim potrebama, uvažavajući planirana povećanja/smanjenja broja zaposlenih na godišnjoj razini, te razlike u sezonskim troškovima pojedinih materijalnih izdataka.
* Izdatke za tekuće grantove i druge tekuće rashode (ekonomski kod 614000) koji predstavljaju obvezu utvrđenu zakonima i iz kojih se vrši financiranje neprofitnih organizacija planirati na mjesečnoj razini do jedne dvanaestine planiranih izdataka za ove namjene u Proračunu Županije Posavske za 2024. godinu. Ostala grantovska izdvajanja planirati sukladno dinamici usvajanja propisa od strane Vlade.
* Izdatke za kapitalne grantove (ekonomski kod 615000) planirati samo za projekte odnosno sufinanciranje projekata koji se moraju platiti u tekućem razdoblju.
* Izdatke za kamate (ekonomski kod 616000) kao i Izdatke za otplate dugova (ekonomski kod 823000) planirati sukladno otplatnim planovima pojedinih kreditnih zaduženja.
* Izdatke za nabavku stalnih sredstava (ekonomski kod 821000) planirati samo za projekte odnosno nabavke koje su okončane i koji se moraju platiti u tekućem razdoblju.

Naglašavamo da rashode koji se financiraju iz namjenskih prihoda, primitaka ili donacija, uz uvjet raspoloživosti navedenih sredstava, treba planirati odnosno rasporediti sukladno potrebama, neovisno od gore navedenih uputa.

Mjesečne operativne planove, Ministarstvo financija odobrava u skladu s raspoloživim sredstvima i planiranim prihodima i primicima, te realnim rashodima i izdacima proračunskih korisnika i započetim projektima, u okviru Proračuna za tekuću godinu i evidentnim prilivima namjenskih sredstava na Jedinstveni račun riznice, te uz uvažavanje prioriteta plaćanja i eventualnih privremenih mjera za uravnoteženje Proračuna Županije Posavske.

Za sve potrebne izmjene mjesečnih operativnih planova proračunski korisnik može podnijeti zahtjev uz obrazloženje i izmijenjene obrasce operativnog plana do 25. u tekućem mjesecu, pri čemu Ministarstvu financija treba dostaviti i izmijenjeni kvartalni operativni plan.

Obrasce operativnog planiranja možete skinuti sa web stranice Vlade Županije Posavske, sekcija Ministarstvo financija (<http://www.zupanijaposavska.ba/ministarstvo-financija/>) – „2024-Obrasci za operativno planiranje“ u xls formatu.

Popunjene obrasce dostavljati obvezno u papirnoj formi na protokol Ministarstva financija, te u elektronskoj formi na e-mail adresu: **marko.zivkovic@zupanijaposavska.ba**.

Ministar:

Mijo Stanić, dipl.oec.